b'\n_START_ARTICLE_\n\xc3\x98ye stavkirke\n_START_SECTION_\nHistorie\n_START_PARAGRAPH_\nI 1747 ble stavkirken, som da sto p\xc3\xa5 en tuft nede ved fjorden, revet da det ble bygd ny kirke i sognet. Hva som skjedde med den gamle kirken ble glemt, muligens kan salget av Vang stavkirke ha v\xc3\xa6rt en medvirkende faktor til at stedet der den l\xc3\xa5 ble glemt. Stedet var ukjent til grunnmuren under sognets nye kirke skulle utbedres i 1935. Under golvet p\xc3\xa5 den nye kirken fant man restene av stavkirken, der totalt 156 av delene var bevart._NEWLINE_Etter stor dugnadsinnsats fra sognets folk og Riksantikvaren ble stavkirken reist p\xc3\xa5 ny og vigslet av biskop Alex Johnson 1. august i 1965. Den nyreiste kirken st\xc3\xa5r n\xc3\xa5 noe h\xc3\xb8yere opp enn den opprinnelig gjorde, p\xc3\xa5 nedsiden av hovedveien._NEWLINE_Arkitekt Ole \xc3\x98vergaard tegnet i 1950 et rekonstruksjonsforslag for kirken, som for en stor del er gjenreist av de gjenfunnede materialene fra 1935 og kopierte materialer. For \xc3\xa5 sikre at alle delene kom p\xc3\xa5 rett plass ble kirken f\xc3\xb8rst pr\xc3\xb8vereist i 1953. De viste seg \xc3\xa5 passe overraskende bra sammen. Rekonstruksjonen av kirken inneholder ogs\xc3\xa5 en del materiale som ble til overs etter restaureringen av Heddal stavkirke i 1952. S\xc3\xa5 ble manglende deler gjort klare f\xc3\xb8r kirken ble reist p\xc3\xa5 ny.\n_START_SECTION_\nKirkebygningen\n_START_PARAGRAPH_\nGrunnplanen for kirken er en overgangsform mellom type A og type B stavkirke. Den har fire frittst\xc3\xa5ende stolper som b\xc3\xa6rer et tak over kirkeskipet. To ekstra hj\xc3\xb8rnestolper b\xc3\xa6rer korets tak. Kirken har derimot ikke forh\xc3\xb8yet midtrom slik de andre kirkene av type B har._NEWLINE_Inne i kirken st\xc3\xa5r fire staver, tilsynelatende uten noen funksjon. Tegn tyder p\xc3\xa5 at de har b\xc3\xa5ret et t\xc3\xa5rn, omtrent som stavkirken i Uvdal men istedenfor en sentral midtmast har den hatt fire.'